Отчет за състоянието и дейността

на НЧ „Пробуда - 1926”, кв. Бряг, гр. Търговище

Уважаеми дами и господа, членове на НЧ „Пробуда - 1926” в кв. Бряг,

Днес, 16.03.2024 г., съм тук пред Вас, за да представя годишния отчет за дейността на читалището през изминалата 2023 година. Но ще подчертая, че аз съм секретар от месец юли.

На всички ни е известно, че читалището е една от най-демократичните обществени организации в България, която развива разностранна културно-просветна и обществено полезна дейност. Нея я е имало, има я сега и вярвам, че ще продължи да съществува и занапред благодарение на хората и за всички тях. Защото колкото и бързо да минават годините, колкото и хората да се променят, а условията на живот и работа да стават по-трудни - единствено читалищата могат да предложат изкуство, просвета, култура, доброволческа дейност и прояви на взаимопомощ събрани на едно място, под един покрив. Това е изключително важно за малките населени места - било то градчета, села или квартали като нашия Бряг.

Но да бъдем конкретни:

1. БИБЛИОТЕЧНА ДЕЙНОСТ

Библиотеката към НЧ „Пробуда - 1926” разполага с около 5 000 броя книги в своя фонд. Основната група от тях са стари издания. Всички те са на свободен достъп за читателите.

През годината в библиотечния фонд постъпиха като дарение нови книги, различни по своята тематика и потенциална аудитория.

Щастливи сме, че отново успяхме да кандидатстваме навреме по проекта „Българските библиотеки - съвременни центрове за четене и информираност - 2023 г” на Министерството на културата. И още по-щастливи сме, че получихме одобрение на проекта и безвъзмездна финансова подкрепа от 1225,90 лв. С тези средства бяха закупени общо 79 нови книги - литература за деца и възрастни, които вече са обработени и са на разположение на нашите читатели.

През 2023 г. абонамент за периодичен печат нямаме.

Дейността на библиотеката цели да опазва и задоволява читателския интерес и потребности, поради което особено полезен бе междубиблиотечния обмен, реализиран основно с Регионална библиотека „Петър Стъпов” в Търговище. Това направихме особено, за да задоволим потребностите на учениците от подходяща литература, необходима за лятната им подготовка.

Заедно с тях проведохме редица занятия във ваканционната инициатива „Лято сред книгите”, като реализирахме ежеседмични беседи, отбелязване годишнини на именити български автори, работилници и т.н.

2. КУЛТУРНО-МАСОВА ДЕЙНОСТ:

Разбираемо това е най-очакваната, видима и оценявана дейност на читалището по принцип.

През месец февруари 2023г бяха организирани две тържества. Първото за Трифон Зарезан- пресъздаване обичая по зарязване на лозите със самодейците от читалището в с. Бистра , любители-танцьори и клуб за народни танци „Дръж се земльо“. В салона на читалището беше организиран и благотворителен концерт.

Второто отбелязване на празника Сирни Заговезни с традиционно хамкане с халва, прескачане на Сирнишкия огън, песни и танци с гости самодейци от Кралево и Лозница.

За Деня на детето - 1 юни читалището организира веселба с децата и част от потребителите на [Комплекс За Психично - Здравни Грижи В Общността Кв. Бряг, Търговище](https://www.facebook.com/kpzgo.turgovishte?__cft__[0]=AZXPRPmHFFwbmm4fRRRFAsdiMix49egDiC3IIPzNmMrmnvTxfCHOhMK_RMGs2y6b6XK6gNOEXWxEN-tN0dHlR3raFI6xVdK_qpOPivnnoM3AdMa6UBYRpvAn3V_OAa7EuLM47ki24m4Gb04r0HDvSq5H&__tn__=-]K-R) .

Организираният през месец декември коледен концерт „Празнични зари”, отново изпълни читалищният салон до краен предел. Наши гости бяха самодейците от с. Съединение и Ансамбъла за изворен фолклор „Капанци“ от Поповското село Паламарца.

През 2023 година бяха обособени четири своеобразни изложби, с творби на деца от квартал Бряг или свързани с него, по повод Първи март, Великден, Първи юни - международния ден на детето и „Моето лято”, в която творихме през ваканционните дни.

С литературни четения бяха отбелязани паметни годишнини на Васил Левски, Иван Вазов, Елин Пелин, Дора Габе. С поднасяне на цветя пред паметника на загиналите в освободителните войни и едноминутно мълчание беше почетена паметта на Христо Ботев.

През годината сме участвали в четири конкурса - Национален конкурс за оригинална мартеница „ПИЖО И ПЕНДА“ с. Кралево, Великденски онлайн конкурс „Шарен Великден“ с. Новоселяне, кулинарен конкурс с. Баячево и национален конкурс „Моята коледа“ с. Макариополско. Проведохме и футболен мач между юноши от кв. Бряг и с. Здравец.

Финансовото обезпечаване на читалището е от държавната субсидия и събрания членски внос. Затова е изключително важна подкрепата на дарителите. Благодарим на всички местни жители, а и не само, оказвали помощ в дарителските инициативи и в подготовката на по-малките или по-големи по мащаб прояви, които успяхме да организираме през изминалата 2023 година.

Знаем, че винаги има какво повече да се желае, но дейността на читалището се прави и от членовете му, а когато не можем да намерим време да почетем дори едно организирано мероприятие, нека не виним онези, които с много усилия са го подготвили.

Секретарят на читалището се ръководи в своята дейност от Устава на Читалището и от Закона за народните читалище, като се стреми изискуемото в тях да бъде спазено.

Документацията се проверява периодично от председателя Сашка Маркова и счетоводителя Димитър Димитров.

Въпреки трудностите, свързани от една страна с недостига на средства, а от друга - с апатичното отношение на немалка част от хората в населеното място към организираните културно-масови прояви, НЧ „Пробуда - 1926” ще продължи да съществува като разпространител на просвета и култура в нашия квартал Бряг.

Изготвил:

Николета Ралева,

секретар на НЧ